
Martfű Város Polgármesterétől

5435 Martfű, Szent István tér 1.

Tel: 56/450-222; Fax: 56/450-853, E-mail: titkarsag@ph.martfu.hu
Előterjesztés
a Településképi Arculati Kézikönyv készítésére
Martfű Város Önkormányzata Képviselő-testületének
2017. április 27-i ülésére
Előkészítette: 
Baloghné Juhász Erzsébet irodavezető



Honti Gyula Martfű város főépítésze
Véleményező: Pénzügyi, Ügyrendi és Városfejlesztési Bizottság

Döntéshozatal: egyszerű többség 
Tárgyalás módja: nyilvános ülés
Tisztelt Képviselő-testület!

Az építésjogi szabályozási környezet módosítása során 2016. évben megjelent a településkép védelméről szóló 2016. évi LXXIV. törvény, valamint a törvény végrehajtási rendeleteként a módosított, a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (IX. 8.) Kormányrendelet (továbbiakban: kormányrendelet). 

Az új jogszabály a településkép védelmével kapcsolatos helyi szabályozást új alapokra helyezi. 

A törvény és a módosított kormányrendelet értelmében a hatályos helyi építési szabályzat településképi előírásait, vagy egyéb, építési tárgyú önkormányzati rendeletekben, vagy „reklám” rendeletben szabályozott településképi előírásokat 2017. szeptember 30-ig lehet alkalmazni. 

Ezen időpontig minden településnek el kell készíteni a teljes közigazgatási területére kiterjedő új településképi rendeletét, illetve ezt megelőzően ennek közérthető alátámasztó munkarészét, a Településképi Arculati Kézikönyvet (a továbbiakban: TAK). A TAK-ot a Kormányrendelet szerinti tartalmi követelménnyel kell elkészíteni, meghatározva a településképi jellemzőket, településrészek arculati jellemzőit és értékeit, a minőségi formálásra vonatkozó javaslatokat, valamint a településképhez illeszkedő építészeti elemeket, beépítési vázlatokat, irányt mutatva az építésekhez, a minőségi épített környezet fenntartása és fenntarthatósága érdekében. A TAK a településképi rendelet alátámasztó munkarésze. 

A TAK elkészítéséhez szakmai segítséget nyújt a Miniszterelnökség Építészeti és Építésügyi Helyettes Államtitkársága minta kézikönyvek és egyéb szakmai anyagok rendelkezésre bocsátásával. Szintén a Kormányrendelet értelmében a helyi építési szabályzatban szereplő, a településkép alakítására vonatkozó előírásokat hatályon kívül kell helyezni, és azokat - a TAK alapján - az újonnan készülő településképi rendeletnek kell tartalmaznia. 

A Kormányrendelet arról is rendelkezik, hogy a reklámok, reklámhordozók, cégérek és egyéb műszaki berendezések elhelyezésével kapcsolatos szabályozásokat is az új rendeletnek kell tartalmaznia, amennyiben ezt jelenleg más önkormányzati rendelet is szabályozza, úgy abból törölni kell. 

A jogi környezet lehetőséget ad a településképi kötelezés intézményének bevezetésére, mely elősegítheti a város rendezetlen, leromlott épületeinek és területeinek kezelését is, jelentős bírság kiszabásának lehetőségével. 

Városunkban az értékvédelem mellett komoly feladat a leromlott területek kezelése, revitalizációjának elősegítése is, melyhez minden jogi eszközt, így a bevezetendő településképi kötelezés jogintézményét is használnunk kell. 

A fentiek alapján megállapítható, hogy átfogó rendeletalkotás érinti majd a város teljes közigazgatási területét, a meglévő rendeleteink helyett új rendeletek megalkotása válik szükségessé, illetve a hatályban lévő Helyi Építési Szabályzatunk és más rendeleteink módosítása is szükségessé válik. 

A településkép rendelet megalkotásával összefüggésben a 314/2012. (XI. 8.) Kormányrendelet 22. §-a az alábbiakat tartalmazza: 

A Településképi rendelet - Jóváhagyandó munkarész Tartalmi követelményei: 

(2) A településképi rendelet állapítja meg a) a helyi építészeti örökség területi és egyedi védelmét (a továbbiakban: helyi védelem), illetve a védelem megszüntetését, 

b) a településszerkezet, településkarakter, tájképi elem és egyéb helyi adottság alapján a településképi szempontból meghatározó területeket, 

c) a településképi követelményeket. 

(3) A településképi követelmény lehet 

a) területi építészeti, 

b) egyedi építészeti és 

c) a reklámhordozókra, reklámberendezésekre, cégérekre és reklámhordozásra alkalmas egyéb műszaki berendezésre (a továbbiakban együtt: reklámhordozók), továbbá az egyéb műszaki berendezésekre vonatkozó követelményeket. 

A Településképi rendelet: 
● A helyi építészeti örökségre vonatkozó előírásokat kötelezően tartalmazza az alábbiak szerint: Az értékek - feltárása, számbavétele, - védetté nyilvánítása, - fenntartása, - védelmének megszűntetése, - korlátozások, kötelezettségek, - nyilvántartása. 

● A helyi építészeti örökségre vonatkozó előírásokat szükség és igény szerint tartalmazza az alábbiak szerint: - a helyi értékvédelemmel kapcsolatos feladatok támogatása, szabályainak megalkotása, a pályázati lehetőségek támogatásának szabályai - helyrehozatali kötelezettség szabályainak megalkotása, támogatása, a kedvezmények mértéke és módja - a helyrehozatali kötelezettséghez nyújtandó önkormányzati támogatás, a rendeltetésszerű használathoz szükséges mértéket meghaladó költségek támogatása, a kedvezmények mértéke és módja, - a kötelezési eljárás lefolytatásának szabályai, a kényszerítő eszközök kidolgozása a magasabb rendű jogszabályoknak megfelelően - a rendeltetésszerű használathoz szükséges mértéket meghaladó költségek megtérítése, a kedvezmények mértéke és módja, 

● A helyi védelem kijelölése: - Területi védelem. - Egyedi védelem. 

● A településképi követelmények meghatározása: 

- Területi építészeti településképi követelmény. (A településképet meghatározó területre, vagy a közterület alakítási terv által érintett területre vonatkozóan.) 

- Egyedi építészeti településképi követelmény. (Építmény anyaghasználata, tömegformálása, homlokzati kialakítása. Telken belüli zöldfelület kialakítási módja. Sajátos építményfajták elhelyezésének módja, vagy el nem helyezhetősége, anyaghasználata.) 

- Reklámhordozókra és egyéb műszaki berendezésekre vonatkozó követelmény. (Mérete, anyaghasználata, elhelyezési módja, el nem helyezhetősége.) 

● Rajzi mellékletek 

- Helyi területi védelemmel érintett terület. 

- Helyi egyedi védelemmel érintett ingatlanok. 

- Településképi szempontból meghatározó terület. - Közterület alakítási terv által érintett terület. A településképi rendelet szövegének kidolgozása a 61/2009. (XII. 14.) IRM rendeletet szerint történik. Településképi rendelet 

- Alátámasztó munkarészek 314/2012. (XI. 8.) Korm. rendelet 23/B. § alapján készítendő. Értékvizsgálat: A helyi védelmet meghatározó előírásokhoz szükséges vizsgálat. Az Örökségvédelmi Hatástanulmány, vagy az épített környezet, illetve táji és természeti környezet értékeire vonatkozó meglévő vizsgálatok felülvizsgálata, kiegészítése. 
A Kormányrendelet a településrendezési eszközök és stratégiák, a településképi rendelet és a Településképi Arculati Kézikönyv egyeztetésének és elfogadásának rendjét a településrendezési eszközökkel azonos módon szabályozza, széleskörű társadalmi egyeztetést írva elő partnerségi egyeztetés mellett. A partnerségi egyeztetés szabályiról külön önkormányzati rendeletet kell alkotni szemben az eddigi gyakorlattal, mely határozat alapján történt. Martfű város partnerségi egyeztetési szabályait a 213/2013. (XII.5.) önkormányzati határozat állapította meg, melyet hatályon kívül kell helyezni az új partnerségi szabályok rendeletben történő meghatározása mellett, melyről külön előterjesztés alapján dönt a Képviselő-testület. 
A Településképi Arculati Kézikönyv és a településképi rendelet megalkotásának elősegítése érdekében a feladat elvégzéséhez jogosultsággal és a városunk vonatkozásában megfelelő ismerettel, tapasztalattal rendelkező három tervező cégtől tervezői ajánlatot kértünk a Településképi Arculati Kézikönyv elkészítésére, és a településképi rendelettervezet megfogalmazására. 

Négy cégtől kértünk árajánlatot. Három cég ajánlatot tett, melyek előterjesztésem mellékletét képezik. A legkedvezőbb ajánlatot a Kiszelovics és Társa Településtervező Kft., a hatályos településrendezési tervünk készítője és karbantartója tette, aki jelentős helyismerettel rendelkezik. 

A tervezői díj költsége 1.680.000,- Ft + 27% ÁFA (bruttó: 2.133.600,- Ft). A fentiek figyelembe vételével kérem, hogy a Képviselő-testület döntsön a Településképi Arculati Kézikönyv és a településképi önkormányzati rendelet előkészítéséről. 

Kérem előterjesztésem megvitatását és az alábbi határozati javaslat elfogadását.

Határozati javaslat:
Martfű Város Önkormányzat Képviselő-testületének
.../2017.(…….)határozata

a Településképi Arculati Kézikönyv készítéséről

Martfű Város Önkormányzatának Képviselő-testülete megtárgyalta a Településképi Arculati Kézikönyv készítéséről szóló előterjesztést, mely alapján az alábbi határozatot hozza: 
1) Martfű Város Önkormányzatának Képviselő-testülete a Martfű város közigazgatási területére vonatkozó Településképi Arculati Kézikönyv elkészítését határozta el, melynek elkészítési határideje 2017. szeptember 30. 
Felelős:
Polgármester

2) A Képviselő-testület a Település Arculati Kézikönyv elkészítésével a Kiszelovics és Társa Településtervező Kft-t bízza meg. 

3) A Képviselő-testület a Településképi Arculati Kézikönyv elkészítéséhez bruttó 2.133.600,- Ft-ot biztosít Martfű Város Önkormányzata 2017. évi költségvetésének tartalék kerete terhére.
4) A Képviselő-testület Felhatalmazza a polgármestert a tervezői szerződés aláírására. 

Értesülnek:

1. Jász-Nagykun-Szolnok Megyei Kormányhivatal
2. Valamennyi képviselő helyben. 
3. Ajánlattevők
4. Polgármesteri Hivatal Pénzügyi és Adóügyi Iroda
5. Polgármesteri Hivatal Műszaki Iroda
Martfű, 2017. április 11.

	
	Dr. Papp Antal

polgármester

